קשה להתווכח עם הקביעה שהישראלים אוהבים מאד לנפוש ביוון.
מדי שנה נמכרות אלפי חבילות נופש ליוון שכוללות את אתונה, את האיים ואת צפון המדינה – סלוניקי והאזור. הטיסות לסלוניקי קצרות, המחירים האטרקטיביים וההיצע המדהים של אתרי היסטוריה, אומנות, תיירות ואפילו יהדות הופכים את יוון כולה למוקד משיכה עבור הישראלים.
סלוניקי, בהיותה המטרופולין של צפון יוון, מתאימה מאוד לכל התיירים והמבקרים וגם לקהל הדתי – אפשר למצוא בה מסעדות כשרות בסגנונות שונים, כמה בתי חב"ד ובאופן כללי נוח וקל להתמצא ולהסתובב בה. שילוב של אלה עם הים הכחול – הופכים אותה ליעד לא פחות ממושלם עבור המטיילים הדתיים, המסורתיים וגם החילונים. בניגוד להצעות של חבילות נופש לאיי יוון, סלוניקי מציעה סוג שונה של טיול אורבני מלא באטרקציות ואתרים.
הקהילה היהודית של סלוניקי הייתה עד מלחמת העולם השנייה הקהילה היהודית הגדולה ביותר ברחבי יוון, ובפרקי זמן מסוימים לאורך ההיסטוריה גם הגדולה בעולם היהודי כולו. בתחילת חודש אפריל בשנת 1941, כבשו הגרמנים את סלוניקי אך במשך מעל שנה לא שינו במאומה את השגרה בעיר. רק בקיץ של שנת 1942, החלו לפגוע ביהודים וברכושם. עד לפרוץ המלחמה היו בסלוניקי לא פחות מ- 40 בתי כנסת פעילים, ולאחר המלחמה נותר בה רק אחד – מונסטירליס, בו ניתן לבקר גם כיום ולהתרשם ואף להתרגש מהיופי.
איפה מטיילים בסלוניקי?
כיכר אריסטוטאלוס – הכיכר המרכזית של סלוניקי. הכיכר מרשימה, גדולה ומוקפת בארמונות יפים ומעניינים ופונה אל מי הים הכחולים. בכל שעות היום והלילה מהווה הכיכר מקור תוסס ושוקק של בילויים, מסעדות, קניות ובתי קפה, והתיירים מוצאים בה אתנחתא בין הקניות והטיולים.
המגדל הלבן – המגדל שהפך כבר מזמן לסמלה של העיר נבנה במהלך המאה ה- 16 לספירה ועבר כמה תפקידים ושימושים – מבצר שמירה בזכות היותו קרוב לחוף הים, מקלט לצרכי הגנה על העוברים והשבים במקרה של תקיפת אויב מכיוון הים וכיום הוא משמש כמוזיאון לתולדות סלוניקי לאורך השנים. המגדל מוקף במדשאה, שם מוצאים שלווה ורוגע מבקרים, תיירים ותושבים בכל הגילים בשילוב מושלם עם הבריזה הנעימה הנושבת מהים.
המוזאון הארכיאולוגי – לא מדובר כאן בעוד מוזיאון ארכיאולוגי, אלא באחד המרשימים והמיוחדים שקיימים באירופה כולה. המיצגים במוזיאון מספרים, כל אחד בדרכו ובהרמוניה מושלמת יחדיו, את הסיפור של סלוניקי ושל יוון כולה תוך שימת לב לפרטים נוספים שחלו ביבשת ובעולם כולו בתקופה הרלוונטית.
שוק מודיאנו – יש שיגידו ששוק מודיאנו של סלוניקי יפה ונעים לשיטוטים הרבה יותר מזה של אתונה. אפשר למצוא בו הכל מהכל, נוסף על כך שהוא נקי ומסודר. גולת הכותרת של השוק היא מאכלי הים והדגים שאפשר למצוא בו – דגה טרייה הישר ממי הים האדריאטי.
טיילת ניקיס – אם לצאת לבלות בשעות הערב והלילה – טיילת ניקיס היא המקום לכך. בתי קפה, פאבים, מסעדות וכל אלה – שורה ראשונה ממש על הים. בריזה נהדרת, אווירה צעירה וכמובן מאכלים ומשקאות לכל בליין על פי בחירתו. כאן וכך מבלים בסלוניקי.
פארקי שעשועים – טיולים משפחתיים בחו"ל כמעט אף פעם לא שלמים בלי ביקור בפארקי שעשועים. פארק הדינוזאורים הוא פארק הנמצא כ-7 ק"מ מסלוניקי, ומציע שלל מתקנים ומוזיאון אינטרקטיבי, ופארק הקסמים, הממוקם כ-12 ק"מ משדה התעופה של סלוניקי, נחשב לפארק השעשועים המודרני והגדול ביוון, עם רכבות הרים, גלגל ענק, מכוניות מתנגשות, סימולטורים ועוד.